Príloha č. 10

Príklad činností, ktorých realizácia môže mať negatívny vplyv
na predmet ochrany chránených vtáčích území

a)	vo vodnom hospodárstve, rybnom hospodárstve a pri výkone práva rybárstva
•	robiť akékoľvek úpravy (kosiť, presekávať, vypaľovať, chemicky ošetrovať, vyhŕňať, vytvárať priechody) litorálnej vegetácie v období od 1.3. do 1.8.,
•	zasahovať do submerznej a natantnej vegetácie (odstraňovať alebo redukovať porasty, odbahňovať, upravovať alebo prehlbovať dná a brehy) v období od 1.3. do 1.8. (s výnimkou koruny hrádze),
•	do vzdialenosti 30 m od vodnej plochy likvidovať líniovú zeleň tvorenú stromovou a krovinovou etážou tak, aby jej zastúpenie v pobrežnej línii kleslo pod 20 %,
•	uskutočňovanie vodnej turistiky od 1.1. do 1.7.,
•	používanie malých a rekreačných plavidiel, v prípade, že sa v území nebude obmedzovať výkon rybárskeho práva, ustanovenie bude znieť: „používanie malých a rekreačných plavidiel s výnimkou plavidiel požívaných pri výkone rybárskeho práva“,
•	aplikácia pesticídov a rodenticídov,
•	meniť výšku vodnej hladiny vodných nádrží, mŕtvych ramien a močiarov v období od 15.3. do 1.8. o viac ako 20 cm,
•	likvidácia pobrežných drevinových porastov (tzv. brehové porasty) na brehoch ramien, mokradí, terénnych depresií (vrátane periodických dočasne zaplavovaných) do vzdialenosti minimálne 8m od okraja vodnej plochy,
•	ťažobné práce (oblasť C),
•	vysádzanie drevín (oblasť C),
•	lov rýb rybármi počas hniezdneho obdobia (oblasť C, D) a počas migrácie (oblasť E);

Poznámka: V prípade vzniku povodňových situácií bude mať význam protipovodňovej ochrany daných území prednosť pred ich územnou ochranou (vrátane celého úseku toku napr. Dunaja). 

b)	v lesnom hospodárstve
•	po ukončení obnovnej ťažby odstránenie výstavkov (minimálne 5 životaschopných stromov na 1 ha hrubších ako 30 cm v prsnej výške) a ich nezachovanie do nasledujúcej obnovy a rovnako odstránenie všetkých zlomov, vývratov, suchých stromov a pahýľov, s výnimkou prípadov lokalít, kde hrozí premnoženie podkôrneho a drevokazného hmyzu,
•	vo všetkých porastoch odstránenie stromov označených ako „dutinové stromy“ (živé stromy s vytesanými alebo prirodzenými dutinami) v primeranom množstve (maximálne 5 životaschopných stromov/1ha), ktoré v poraste ostanú aj po jeho vyrúbaní,
•	v prípade viacvrstvových porastov (podľa LHP) pri obnove lesa odstrániť hornú etáž na ploche väčšej ako je nevyhnutné na zabezpečenie prirodzeného zmladenia následného porastu,
•	pri obnove porastov pestovaných podrastovým hospodárskym spôsobom používanie kratších obnovných dôb ako 30 rokov,
•	používanie iných ako ľahko odbúrateľných pesticídov aplikovaných ULV technológiou a granulovaných umelých hnojív, ak nie sú zapracované do pôdy (oblasť F);

c)	v poľnohospodárstve
•	rúbať a ničiť živé stromy a suché stromy (ak sú hniezdiskom chránených druhov“) s obvodom kmeňa väčším ako 30 cm mimo lesných porastov, 
•	likvidácia existujúcich krovín na pasienkoch, 
•	realizovať zmenu druhu pozemku z trvalého trávnatého porastu na iný,
•	v období od 1. 5. do 31. 7. kosenie trvalého trávnatého porastu od okrajov smerom do stredu,
•	vykonávať činnosti meniace prirodzený stav skalných biotopov a terénne úpravy meniace tvary reliéfu,
•	meniť trávové priekopy na betónové,
•	odvodňovanie a zasypávanie mokradí, podmáčaných lúk a rašelinísk,
•	aplikácia pesticídov a rodenticídov,
•	aplikácia leteckých postrekov vo vzdialenosti menšej ako 500 m od vodnej hladiny a pozemných postrekov vo vzdialenosti menšej ako 50 m od vodnej hladiny,
•	rekultivácia nevyužívaných pozemkov v období 1. 3. – 31. 7.,
•	aplikácia chemických hnojiv a pesticídov vo všetkých typoch rozptýlenej zelene, trvalých trávnych porastov a ostatných plôch, ich aplikácia bude  realizovaná v súlade so základnou schémou agroenvironmentálneho programu;
•	aplikácia chemických hnojiv a pesticídov v okolí hniezd.

d)	pri výkone práva poľovníctva
Časovo obmedzené budú také činnosti súvisiace s výkonom práva poľovníctva, ktoré majú negatívny dopad na predmet ochrany v danom území. Uvedené činnosti budú vopred dohodnuté s užívateľmi poľovných revírov a premietnuté do programov starostlivosti o dané územia.

Oblasť A
Vyhlasuje sa v bezprostrednom okolí vybraných hniezd orliaka morského, haje tmavej, haje červenej, sokola sťahovavého, sokola rároha, orla krikľavého, orla skalného, orla kráľovského, bociana čierneho a hadiara krátkoprstého. Oblasť A sa vyhlasuje najmä v okolí hniezd, ktoré boli využívané viac rokov, sú v starších porastoch a je predpoklad ich využívania aj v budúcnosti. Oblasť A nie je potrebné vyhlasovať u hniezd, v ktorých okolí je už zabezpečená dostatočná územná ochrana (napr. sa nachádzajú v existujúcej PR). Vyhlasuje sa v okruhu hniezda do vzdialenosti min. 200 m (u orla skalného, orliaka morského a orla kráľovského do vzdialenosti min. 300 m). Jej hranice je potrebné stanoviť presne podľa porastových dielcov, potokov, ciest alebo iných v prírode presne identifikovateľných hraníc. Oblasť A sa vyhlasuje predovšetkým z dôvodu zachovania charakteru najbližšieho okolia hniezda a z dôvodu zamedzenia vyrušovania v bezprostrednom okolí hniezda. 
Okrem toho sa môžu vyhlásiť aj v lesných porastoch, ktoré budú slúžiť ako biocentrá alebo genofondové lokality pre lesné dutinové hniezdiče (kuvik kapcavý, kuvik vrabčí, žlna sivá, ďateľ trojprstý, sova dlhochvostá, ďateľ čierny, žlna sivá, ďateľ bielochrbtý, ďateľ prostredný, muchárik bielokrký, muchárik červenohrdlý, muchár sivý), a to tak, aby boli primerane zastúpené všetky typy lesných biotopov podľa vegetačných stupňov v území. Jednotlivé porasty musia byť staršie ako 80 rokov s vhodnou štruktúrou. Do tejto siete sa budú počítať aj všetky oblasti vytvorené okolo hniezd dravcov, pokiaľ budú spĺňať vyššie uvedené podmienky.

Oblasť B
	Vyhlasuje sa v okolí hniezd orla skalného, orliaka morského a orla kráľovského, u ktorých bola vyhlásená aj oblasť A. Vyhlasuje sa v okruhu hniezda vo vzdialenosti min. 500 m mimo oblasti A. Pri jej vyhlasovaní treba brať do úvahy nielen samotnú vzdialenosť, ale aj konfiguráciu terénu a s tým spojené možné rušivé vplyvy.

Oblasť C
Vyhlasuje sa v okolí hniezdnych kolónií rybárov riečnych, čajok čiernohlavých a čajok sivých.

Oblasť D
Vyhlasuje sa v okolí hniezdnej kolónie bučiakov nočných. 

Oblasť E
	Vyhlasuje sa na miestach zimného nocovania husí počas migrácie.

Oblasť F
Vyhlasuje sa v oblastiach výskytu hlucháňa a tetrova na zabezpečenie ich biotopov.